## El Consell col·labora en el foment i promoció de grans esdeveniments esportius celebrats a la Comunitat Valenciana

*** S’atorga una subvenció de 100.000 euros al Club de Tenis València per a donar suport i fomentar l’organització de la Copa Faulcombridge - ATP Challenger 125 - Open Ciudad de Valencia que se celebrarà el pròxim octubre
* La Federació d’Handbol de la Comunitat Valenciana rep 140.000 euros per l’organització del Torneig Preolímpic d’Handbol Femení celebrat a Torrevieja**

El Consell ha aprovat les bases reguladores per les quals es concedix un import màxim de 240.000 euros en ajudes directes per al foment i promoció de grans esdeveniments esportius celebrats a la Comunitat Valenciana.

En concret, el Ple ha aprovat concedir una ajuda per un import màxim de 140.000 euros a la Federació d’Handbol de la Comunitat Valenciana, per haver donat suport i haver fomentat l’organització del Torneig Preolímpic d’Handbol Femení, celebrat a Torrevieja durant el mes d’abril de 2024.

Així mateix, se subvenciona amb 100.000 euros el Club de Tenis València per a donar suport i fomentar l’organització de la Copa Faulcombridge - ATP Challenger 125 - Open Ciudad de Valencia, que se celebrarà a la ciutat de València el pròxim octubre.

**Raons d’interés públic**

Esta subvenció es concedix de manera directa perquè concorren raons d’interés públic per a la Comunitat Valenciana. En este cas, la principal raó és la necessitat de coadjuvar en el foment i promoció de grans esdeveniments esportius d’interés públic que es desenrotllen en el territori valencià, en els quals la Generalitat juga un paper fonamental donant suport a la seua organització.

D’igual manera, l’interés públic d’estos esdeveniments esportius radica en l’enfortiment de les estructures organitzatives de l’esport a la Comunitat Valenciana i en el suport als i les esportistes referents d’eixes modalitats esportives.

A més, la celebració d’estos esdeveniments suposa un increment en la repercussió per a la Comunitat Valenciana des de diferents àmbits. Cal tindre en compte que estes competicions generen ingressos a través de la venda d’entrades o patrocinis i impulsen l’economia local en atraure públic i fomentar el comerç.

**Copa Faulcombridge**

D’una banda, el Club de Tenis València organitza la Copa Faulcombridge, un dels esdeveniments de tenis d’alt nivell més importants d’Espanya. A més, en l’edició d’enguany el torneig es convertix en un Challenger 125 masculí per a aconseguir que esta Copa es convertisca en una cita esportiva fonamental del tenis a la Comunitat.

En el desenrotllament d’este gran esdeveniment s’inclou, a més, una jornada de sensibilització i visibilitat de les diferents disciplines que conformen el tenis adaptat, així com un campionat infantil amb més de 500 jugadors inscrits.

**Preolímpic d’handbol femení**

El segon esdeveniment d’interés públic és el Torneig Preolímpic d’Handbol Femení, campionat classificatori que va servir per a atorgar les últimes places per als Jocs Olímpics de París i que es va celebrar en el Palau d’Esports de Torrevieja en abril d’este any organitzat per Federació d’Handbol de la Comunitat Valenciana.

L’esdeveniment va transcendir l’esportiu, amb un retorn a l’àmbit turístic, social i econòmic de grans dimensions, i que va col·locar la Comunitat Valenciana, i en particular Torrevieja, com a epicentre de l’handbol femení mundial durant la seua celebració.

Fecha: 10/09/2024